

VLADA REPUBLIKE HRVATSKE

Zagreb, 2. siječnja 2025.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Predlagatelj:** Ministarstvo gospodarstva

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Predmet:** Prijedlog odluke o proglašenju projekta „Prateća infrastruktura za strateški investicijski projekt LNG Terminal“ strateškim investicijskim projektom Republike Hrvatske

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Banski dvori | Trg Sv. Marka 2 | 10000 Zagreb | tel. 01 4569 222 | vlada.gov.hr

Na temelju članka 14. Zakona o strateškim investicijskim projektima Republike Hrvatske (Narodne novine, broj 29/18 i 114/18), Vlada Republike Hrvatske je na sjednici održanoj \_\_\_\_\_\_\_\_\_ 2025. godine donijela

**O D L U K U**

**O PROGLAŠENJU PROJEKTA „PRATEĆA INFRASTRUKTURA ZA STRATEŠKI INVESTICIJSKI PROJEKT LNG TERMINAL“**

**STRATEŠKIM INVESTICIJSKIM PROJEKTOM REPUBLIKE HRVATSKE**

**I.**

Na prijedlog Povjerenstva za procjenu i utvrđivanje prijedloga strateških projekata, projekt pod nazivom „Prateća infrastruktura za strateški investicijski projekt LNG Terminal“ (u daljnjem tekstu: Projekt) koji se sastoji od plinovoda pod nazivom:

* Magistralni plinovodni sustav na pravcu Omišalj-Zlobin DN1000/100 bar, Zlobin-Bosiljevo-Sisak-Kozarac DN800/100 bar i Kozarac-Slobodnica DN800/75 bar, i
* Interkonekcijski plinovodni sustav s Republikom Slovenijom na pravcu Lučko-Zabok-Rogatec (SLO) DN700/75 bar

proglašava se strateškim investicijskim projektom Republike Hrvatske.

**II.**

Vrijednost ukupnih troškova Projekta procijenjena kroz materijalnu i nematerijalnu imovinu iznosi 534.000.000,00 EUR bez poreza na dodanu vrijednost (PDV).

**III.**

Investitor je društvo Plinacro d.o.o., Savska cesta 88a, Zagreb, OIB: 69401829750 (u daljnjem tekstu: Investitor).

**IV.**

Projekt je javni investicijski projekt.

**V.**

Lokacija realizacije projekta je:

* ZLOBIN-BOSILJEVO – Primorsko-goranska županija: 92%, Karlovačka županija: 8%
* BOSILJEVO-SISAK – Karlovačka županija: 43%, Sisačko-moslavačka županija: 57%
* KOZARAC-SISAK – Sisačko-moslavačka županija: 100%
* ZABOK-LUČKO – Grad Zagreb: 26%, Zagrebačka županija: 55%, Krapinsko-Zagorska županija: 19%.

**VI.**

Za pozicioniranje Republike Hrvatske kao regionalnog energetskog čvorišta potrebna su dodatna ulaganja koja uključuju proširenje kapaciteta terminala za ukapljeni plin u Omišlju sa sadašnjih 2,9 milijardi kubnih metara plina godišnje na 6,1 milijardi kubnih metara plina godišnje te ulaganja u plinovode kojima bi se navedeni plin mogao transportirati prema Republici Sloveniji i Mađarskoj čime bi se osigurao uvoz plina i jačanje sigurnosti opskrbe plinom za zemlje srednje i jugoistočne Europe.

Uz proširenje kapaciteta LNG terminala na Krku nužan je i daljnji razvoj plinovoda kojim će se plin s terminala transportirati prema drugim državama, plinovod Omišalj-Zlobin spojen je sa plinovodima Zlobin-Bosiljevo i Bosiljevo-Sisak-Kozarac koji čini glavni evakuacijski plinovod koji povezuje LNG Terminal na Krku sa zemljama srednje i istočne Europe i Ukrajinom.

Kapacitet plinovoda od Zlobina, preko Bosiljeva, Siska i Kozarca prema Mađarskoj povećati će se na mogućih maksimalnih 400.000 metara kubnih na sat (ovisno o usmjeravanju plina prema Republici Sloveniji) a izgradnja plinovoda Zlobin-Bosiljevo prva je faza i ujedno nužan preduvjet za daljnji razvoj plinovoda i povećanje kapaciteta na interkonekcijama prema Mađarskoj i Republici Sloveniji.

Za povećanje kapaciteta transporta plina sa LNG terminala na Krku nužno je dodatno nadograditi plinovod prema Republici Sloveniji (Lučko-Zabok-Rogatec) fazom 1 na dionici Zabok-Lučko ukupne duljine 36 kilometara čime bi se postigao kapacitet prijenosa plina prema Republici Sloveniji od oko 1,5 milijarde kubnih metara plina godišnje i pokrila njihova vršna potrošnja, a sva planirana infrastruktura će biti spremna za transport vodika u budućnosti.

**VII.**

Projekt ispunjava uvjete propisane Zakonom o strateškim investicijskim projektima Republike Hrvatske, zbog sljedećih činjenica:

* u odnosu na usklađenost s prostornim planovima ne postoje zapreke za realizaciju Projekta
* ima vrijednost ukupnih kapitalnih ulaganja veću od 9.954.210,63 EUR bez PDV-a
* u skladu je sa aktima strateškog planiranja Europske unije – REPowerEU planom (Regionalno partnerstvo za ubrzanu energetsku tranziciju)
* u skladu je sa aktima strateškog planiranja Republike Hrvatske – NPOO (Nacionalni plan oporavka i otpornosti), Strategijom energetskog razvoja Republike Hrvatske do 2030. s pogledom na 2050. godinu
* bit će sufinanciran iz fondova i programa Europske unije – REPowerEU kroz RRF (Mehanizam za oporavak i otpornost)
* podiže ukupnu razinu sigurnosti i kvaliteta života građana kroz osiguranje energetske neovisnosti Republike Hrvatske, kao i kontinuitet i sigurnost opskrbe prirodnim plinom kućanstva i poduzetništva na teritoriju Republike Hrvatske
* pozitivno utječe na više gospodarskih djelatnosti i čijom se provedbom stvara dodana vrijednost izgradnjom plinovoda
* u većoj mjeri pridonosi održivom razvitku i zaštiti prostora i okoliša
* znatno pridonosi konkurentnosti hrvatskog gospodarstva pozicioniranjem Republike Hrvatske kao regionalnog energetskog čvorišta
* realizacijom Projekta stvaraju se uvjeti za zapošljavanje većeg broja osoba
* znatno pridonosi razvoju i poboljšanju uvjeta i standarda pružanja usluga te razvoju energetskog sektora.

**VIII.**

Za realizaciju Projekta potrebno je provesti sljedeće osnovne postupke i radnje:

* Krčenje šuma u državnom i privatnom vlasništvu kao i sve radnje koje prethode navedenoj aktivnosti (za plinovode Bosiljevo-Sisak, Kozarac-Sisak i Zabok-Lučko)

Nositelj obveze: Investitor, nadležno upravno tijelo županije u čijem je djelokrugu obavljanje povjerenih poslova državne uprave koji se odnose na šumarstvo

Predvidivi rok: 120 dana od ishođenja dozvole za čistu sječu šume

* Uklanjanje više građevina unutar zaštitnog koridora trasa plinovoda na Projektu, radi osiguravanja zaštitnog pojasa i radnog pojasa trasa plinovoda prema ranije podnesenim prijavama Državnom inspektoratu

Nositelj obveze : Državni inspektorat

Predvidivi rok : 120 dana

* Arheološka istraživanja kao i sve radnje vezane uz navedeno (za sve plinovode iz ove Odluke)

Nositelj obveze: Investitor, Ministarstvo kulture i medija

Predvidivi rok: 30 dana od uvođenja u posao

* Postupak nabavke i ugovaranje radova, čeličnih cijevi, opreme i stručnih nadzora nad izgradnjom (za plinovode Bosiljevo-Sisak, Kozarac-Sisak i Zabok-Lučko)

Nositelj obveze: Investitor

Predvidivi rok: 90 dana od objave Natječaja

* Rješavanje imovinsko pravnih odnosa na zemljištima koja su u obuhvatu Projekta te provedba upisa u Zemljišnim knjigama (za sve plinovode iz ove Odluke)

Nositelji obveze: Investitor i Zemljišno-knjižni odjeli općinskih sudova kroz koje plinovodi prolaze:

1. Za plinovod Zabok-Lučko ukupno oko 1406 čestica: Grad Zagreb oko 254 čestice, Zagrebačka županija oko 790 čestica i Krapinsko-zagorska županija oko 362 čestice

Predvidivi rok: veljača 2025. godine

1. Za plinovod Kozarac-Sisak ukupno oko 275 čestica: Sisačko-moslavačka županija

Predvidivi rok: lipanj 2025. godine

1. Za plinovod Bosiljevo-Sisak ukupno oko 2864 čestica: Karlovačka županija oko 1190 čestica i Sisačko-moslavačka županija oko 1674 čestice

Predvidivi rok: lipanj 2025. godine

* Postupak ishođenja izmjena i dopuna lokacijskih dozvola i građevinskih dozvola, sukladno Zakonu o prostornom uređenju („Narodne novine“ br. [153/13](https://www.zakon.hr/cms.htm?id=18545), [65/17](https://www.zakon.hr/cms.htm?id=18547), [114/18](https://www.zakon.hr/cms.htm?id=35875), [39/19](https://www.zakon.hr/cms.htm?id=39341), [98/19](https://www.zakon.hr/cms.htm?id=40773), [67/23](https://www.zakon.hr/cms.htm?id=57181)) i Zakonu o gradnji („Narodne novine“ br. 153/2013, 20/2017, 39/2019, 125/2019) za koje je prethodno potrebno preispitati obvezu provedbe postupka iz područja zaštite okoliša i prirode, za plinovode Bosiljevo-Sisak i Kozarac-Sisak

Nositelj obveze: Investitor (podnosi zahtjev za izdavanje građevinskih dozvola) i Ministarstvo prostornoga uređenja, graditeljstva i državne imovine

Predvidivi rok: izdavanje u roku od 120 dana od uredno podnesenog zahtjeva Investitora

- Gradnja i opremanje, uključujući popratne aktivnosti (za sve plinovode iz ove Odluke)

Nositelj: Investitor

Radovi su započeli: 2022. godine

Predvidivi rok dovršetka radova: lipanj 2026. godine

- Izmjene i dopune građevinske dozvole prema projektu izvedenog stanja (za sve plinovode iz ove Odluke)

Nositelj obveze: Investitor i Ministarstvo prostornoga uređenja, graditeljstva i državne imovine

Predvidivi rok: izdavanje u roku od 60 dana od uredno podnesenog zahtjeva Investitora

* Postupak ishođenja uporabnih dozvola za objekte, sukladno Zakonu o gradnji

Nositelj obveze: Investitor (podnosi zahtjev za izdavanje uporabnih dozvola) i Ministarstvo prostornoga uređenja, graditeljstva i državne imovine

Predvidivi rok: 90 dana od podnesenog zahtjeva Investitora nakon obavljenog tehničkog pregleda pod uvjetom da nije bilo utvrđenih nedostataka prilikom obavljanja tehničkog pregleda.

Svi upravni i drugi postupci navedeni u predmetnom hodogramu aktivnosti kao i možebitni postupci koji nisu navedeni, a koje će biti potrebno provesti u svrhu pripreme i realizacije Projekta, provest će se sukladno propisima Republike Hrvatske.

**IX.**

Ova Odluka stupa na snagu danom donošenja, a objavit će se u „Narodnim novinama“.

KLASA:

URBROJ:

Zagreb,

**Predsjednik**

**mr. sc. Andrej Plenković**

**OBRAZLOŽENJE**

Sukladno Zakonu o strateškim investicijskim projektima Republike Hrvatske („Narodne novine“ broj 29/18 i 114/18, u daljnjem tekstu: Zakon), investitor trgovačko društvo Plinacro d.o.o., Zagreb, podnio je prijavu za proglašenje projekta pod nazivom „Prateća infrastruktura za strateški investicijski projekt LNG Terminal“ (u daljnjem tekstu: Projekt) koji se sastoji od plinovoda pod nazivom:

• Magistralni plinovodni sustav na pravcu Omišalj-Zlobin DN1000/100 bar, Zlobin-Bosiljevo-Sisak-Kozarac DN800/100 bar i Kozarac-Slobodnica DN800/75 bar, i

• Interkonekcijski plinovodni sustav s Republikom Slovenijom na pravcu Lučko-Zabok-Rogatec (SLO) DN700/75 bar

strateškim investicijskim projektom Republike Hrvatske.

Projekt je javni investicijski projekt, a ukupna vrijednost troškova procijenjena kroz materijalnu i nematerijalnu imovinu iznosi 534 mil. eura bez PDV-a.

Povjerenstvo za procjenu i utvrđivanje prijedloga strateških projekata (u daljnjem tekstu: Povjerenstvo) na sjednici održanoj 20. rujna 2018. godine ocijenilo je da predloženi Projekt udovoljava propisanim kriterijima Zakona te je donijelo Odluku o uvrštenju Projekta na Listu strateških projekata i Odluku o osnivanju Operativne skupine za pripremu i provedbu Projekta (u daljnjem tekstu: Operativna skupina).

Operativna skupina započela je s radom 27. ožujka 2019. g., a cjeloviti pregled upravnih i drugih postupaka i radnji potrebnih za pripremu i provedbu Projekta (hodogram aktivnosti), kao i elementi prijedloga Odluke Vlade Republike Hrvatske o proglašenju Projekta strateškim investicijskim Projektom Republike Hrvatske usuglašen je od strane svih članova Operativne skupine dana 25. ožujka 2024. godine.

Uz proširenje kapaciteta LNG terminala na Krku nužan je i daljnji razvoj plinovoda kojim će se plin s terminala transportirati prema drugim državama, plinovod Omišalj-Zlobin spojen je sa plinovodima Zlobin-Bosiljevo i Bosiljevo-Sisak-Kozarac koji čini glavni evakuacijski plinovod koji povezuje LNG Terminal na Krku sa zemljama srednje i istočne Europe i Ukrajinom.

Za povećanje kapaciteta transporta plina sa LNG terminala na Krku nužno je dodatno nadograditi plinovod prema Republici Sloveniji (Lučko-Zabok-Rogatec) fazom 1 na dionici Zabok-Lučko ukupne duljine 36 kilometara čime bi se postigao kapacitet prijenosa plina prema Republici Sloveniji od oko 1,5 milijardi metara kubnih godišnje i pokrila njihova vršna potrošnja, a sva planirana infrastruktura će biti spremna za transport vodika u budućnosti.

Voditelj Operativne skupine za pripremu i provedbu Projekta dostavio je Povjerenstvu za procjenu i utvrđivanje prijedloga strateških projekata, Prijedlog za pokretanje postupka donošenja Odluke Vlade Republike Hrvatske o proglašenju Projekta strateškim investicijskim projektom Republike Hrvatske.

Povjerenstvo je na sjednici održanoj 4. lipnja 2024. g. prihvatilo Prijedlog za pokretanje postupka donošenja Odluke Vlade Republike Hrvatske o proglašenju Projekta strateškim investicijskim projektom Republike Hrvatske.

Sukladno članku 13. Zakona, dana 19. srpnja 2024.g. sklopljen je Sporazum o pripremi i provedbi strateškog projekta između Investitora i Ministarstva gospodarstva zastupanog po ministru Anti Šušnjaru, temeljem prethodne suglasnosti Državnog odvjetništva Republike Hrvatske.

Sporazum stupa na snagu danom stupanja na snagu Odluke Vlade Republike Hrvatske o proglašenju projekta „Prateća infrastruktura za strateški investicijski projekt LNG Terminal“ strateškim investicijskim projektom Republike Hrvatske.

U skladu s naprijed navedenim, sukladno članku 14. Zakona, na prijedlog Povjerenstva, Vlada Republike Hrvatske donosi Odluku o proglašenju projekta pod nazivom „Prateća infrastruktura za strateški investicijski projekt LNG Terminal“ strateškim investicijskim projektom Republike Hrvatske.